12. ฐานะการเงินและผลการดำเนินการ

12.1 งบการเงิน

12.1.1 รายงานการตรวจสอบงบการเงินโดยผู้สอบบัญชีรับอนุญาต

ผู้สอบบัญชีคือ นายประสัณห์ เชื้อพานิช ผู้สอบบัญชีรับอนุญาต เลขที่ 3051 บริษัท
ไพร้ซวอเตอร์เฮาส์คูเปอร์ส เอบีเอเอส จำกัด ได้แสดงความเห็นในรายงานการสอบบัญชี
ของบริษัทฯ สำหรับปี 2547-2549 สิ้นสุดวันที่ 31 ธันวาคม ของทุกปี อย่างไม่มีเงื่อนไข
โดยให้ความเห็นว่า งบดุลรวมและงบดุล ณ วันที่ 31 ธันวาคม
ของแต่ละปีงบกำไรขาดทุนรวมและงบกำไรขาดทุน
งบแสดงการเปลี่ยนแปลงในส่วนของผู้ถือหุ้นรวมและงบแสดงการเปลี่ยนแปลงในส่วนของผู้ถือหุ้น
และงบกระแสเงินสดรวมและงบกระแสเงินสด สำหรับปีสิ้นสุดวันเดียวกันของแต่ละปี
แสดงฐานะการเงินรวมและฐานะการเงินเฉพาะของบริษัทฯ
ผลการดำเนินงานรวมและผลการดำเนินงานเฉพาะของบริษัท
และกระแสเงินสดรวมและกระแสเงินสดเฉพาะของบริษัทฯ
โดยถูกต้องตามที่ควรในสาระสำคัญตามหลักการบัญชีที่รับรองทั่วไป

12.1.2 ตารางสรุปงบการเงิน

บริษัท ชินแซทเทลไลท์ จำกัด (มหาชน)

งบดุลรวม

[]

งบดุลรวม (ต่อ)

[]

บริษัท ชินแซทเทลไลท์ จำกัด (มหาชน)

งบกำไรขาดทุนรวม

[]

-   กำไรต่อหุ้นขั้นพื้นฐานคำนวณโดยการหารกำไรสุทธิสำหรับปีที่เป็นของผู้ถือหุ้นสามัญด้วยจำนวนหุ้นสามัญถัวเฉลี่ยถ่วงน้ำหนักที่ออกจำหน่ายอยู่ในระหว่างปี

-   กำไรต่อหุ้นปรับลดคำนวณโดยใช้จำนวนหุ้นสามัญถัวเฉลี่ยถ่วงน้ำหนักที่ออกและชำระแล้วปรับปรุงด้วยจำนวนหุ้นสามัญเทียบเท่าปรับลด
    ซึ่งคำนวณโดยใช้จำนวนถัวเฉลี่ยถ่วงน้ำหนักของหุ้นสามัญที่บริษัทต้องออกเพื่อแปลงหุ้นสามัญเทียบเท่าปรับลดทั้งสิ้นให้เป็นหุ้นสามัญโดยสมมติว่าบริษัทจะนำเงินที่ได้รับจากการใช้สิทธิไปซื้อหุ้นสามัญจากบุคคลภายนอกคืนมาด้วยมูลค่ายุติธรรมเพื่อนำหุ้นสามัญดังกล่าวมาใช้ในการแปลงหุ้นในการนี้
    โดยหุ้นสามัญเทียบเท่าปรับลดได้แก่ใบสำคัญแสดงสิทธิซื้อหุ้นสามัญที่ราคาตามสิทธิของใบสำคัญแสดงสิทธิมีมูลค่าต่ำกว่าราคาตลาดเฉลี่ยของหุ้นสามัญของบริษัทในระหว่างปีสิ้นสุดวันที่
    31 ธันวาคม พ.ศ. 2549

บริษัท ชินแซทเทลไลท์ จำกัด (มหาชน)

งบแสดงการเปลี่ยนแปลงในส่วนของผู้ถือหุ้น

[]

บริษัท ชินแซทเทลไลท์ จำกัด (มหาชน)

งบกระแสเงินสดรวม

[]

บริษัท ชินแซทเทลไลท์ จำกัด (มหาชน)

งบกระแสเงินสดรวม (ต่อ)

[]

บริษัท ชินแซทเทลไลท์ จำกัด (มหาชน)

อัตราส่วนทางการเงิน

[]

12.2 คำอธิบายและการวิเคราะห์ฐานะการเงินและผลการดำเนินงาน

1. สรุปภาพรวมของผลการดำเนินงานที่ผ่านมา

ธุรกิจบริการดาวเทียมและธุรกิจที่เกี่ยวเนื่อง

บริษัทฯ ประสบความสำเร็จในการจัดส่งดาวเทียมไทยคม 5 สู่วงโคจรเมื่อวันที่ 28 พฤษภาคม
2549 และผ่านการทดสอบขั้นสุดท้ายบนอวกาศ (In-Orbit Test) ณ ตำแหน่งวงโคจรที่ 78.5
องศาตะวันออก เมื่อวันที่ 12 กรกฎาคม 2549 โดยดาวเทียมไทยคม 5
จะมีอายุการใช้งานประมาณ 14 ปี และบริษัทฯ ได้ทำการโอนย้ายลูกค้าทั้งหมดจากดาวเทียมไทยคม
3 มายังดาวเทียมไทยคม 5 เมื่อวันที่ 13 กรกฎาคม 2549
จากนั้นได้ดำเนินการย้ายดาวเทียมไทยคม 3 ไปที่วงโคจรค้างฟ้าตำแหน่ง 50.5 องศาตะวันออก
ต่อมา ดาวเทียมไทยคม 3
ประสบปัญหาระบบพลังงานไฟฟ้าของดาวเทียมไม่เพียงพอต่อการให้บริการ บริษัทฯ
จึงดำเนินการปลดระวางดาวเทียมไทยคม 3 ไปสู่อวกาศ เมื่อวันที่ 2 ตุลาคม 2549
โดยการปลดระวางดังกล่าวไม่มีผลกระทบใดๆ
ต่อลูกค้าเนื่องจากในขณะนั้นไม่มีผู้ใช้บริการบนดาวเทียมไทยคม 3
สำหรับปริมาณการใช้งานบนดาวเทียมไทยคม 1A, 2, และ 5 เพิ่มขึ้นอย่างต่อเนื่อง
โดยเฉพาะฐานลูกค้าโทรทัศน์ในต่างประเทศที่เช่าช่องสัญญาณบนดาวเทียมไทยคม

สำหรับการใช้งานไอพีสตาร์ในปัจจุบัน บริษัทฯ มีการส่งมอบอุปกรณ์ปลายทางไอพีสตาร์ (IPSTAR
User Terminal) ให้แก่ลูกค้าไปแล้วจำนวน 66,056 ชุด ณ สิ้นไตรมาส 4/2549 และบริษัทฯ
ได้ทำการติดตั้งเกตเวย์ไอพีสตาร์แล้วจำนวน 10 แห่ง ในประเทศต่างๆ ดังนี้คือ ประเทศไทย
เวียดนาม ออสเตรเลีย (2 เกตเวย์) นิวซีแลนด์ พม่า จีน (3 เกตเวย์) และกัมพูชา นอกจากนี้
บริษัทฯ มีแผนที่จะดำเนินการขยายพื้นที่ให้บริการต่อไปในประเทศที่เหลืออยู่
และได้ทำการพัฒนาเทคโนโลยีของอุปกรณ์ปลายทางไอพีสตาร์ อย่างต่อเนื่อง โดยในปีที่ผ่านมา
บริษัทฯ ได้พัฒนาอุปกรณ์ปลายทางของไอพีสตาร์รุ่น Enterprise Series และรุ่น iCON
consumer series และได้เปิดตัว Mobile VSAT Vehicle (MVV)
ออกสู่ตลาดในเดือนมิถุนายน 2549 นอกจากนี้ เมื่อเดือนธันวาคมที่ผ่านมา บริษัทฯ และ บริษัท
เรย์แซท แอนเทนน่า ซิสเต็ม จำกัด (RaySat Antenna System LLC) 
ได้ร่วมกันเสนอรถโมบายรุ่นใหม่ “ไอพีสตาร์ ไอมูฟ” (IPSTAR iMOVE)
ซึ่งเป็นรถโมบายที่สามารถใช้งานบรอดแบนด์ผ่านดาวเทียมที่เร็วที่สุด และให้ประสิทธิภาพดีที่สุดในปัจจุบันสำหรับการใช้งานประเภทที่รถหรือพาหนะกำลังเคลื่อนที่อยู่ และยังใช้แอพพลิเคชั่นได้หลากหลายที่สุดในตลาดปัจจุบัน

ธุรกิจบริการโทรศัพท์

ประเทศกัมพูชาและประเทศลาว มีอัตราการเติบโตของจำนวนผู้ใช้บริการโทรศัพท์เคลื่อนที่เพิ่มขึ้นอย่างต่อเนื่อง โดย CamShin และ LTC มีจำนวนผู้ใช้บริการในระบบเพิ่มขึ้นประมาณร้อยละ 15.8 และ 34.1 ตามลำดับ จากปีก่อน โดยตลาดโทรศัพท์มือถือในประเทศลาวมีการขยายตัวค่อนข้างมากเป็นผลเนื่องมากจากบริษัทผู้จำหน่ายเครื่องโทรศัพท์รายใหญ่มีการแข่งขันอย่างมาก ด้วยการนำเครื่องที่มีรูปแบบหลากหลาย และเทคโนโลยีที่ทันสมัยเข้ามาจำหน่าย ประกอบกับกิจกรรมส่งเสริมการขายของผู้ให้บริการด้านโทรศัพท์เคลื่อนที่แต่ละรายที่หลากหลายและต่อเนื่อง โดยลูกค้าส่วนใหญ่เป็นลูกค้าในระบบ Prepaid ในเดือนตุลาคม 2549 ที่ผ่านมา CamShin เปิดบริการโทรศัพท์ต่างประเทศแบบ VoIP และทั้ง CamShin และ LTC จะเริ่มให้บริการโทรศัพท์เคลื่อนที่ในระบบ 3G ในช่วงไตรมาสที่ 2 ของปี 2550 และในช่วงกลางปี 2550 ตามลำดับ

 

ธุรกิจบริการอินเทอร์เน็ต

ในเดือนเมษายน 2549 ที่ผ่านมา CSL ได้เข้าซื้อร้อยละ 51 ของหุ้นสามัญของบริษัท เอดี
เวนเจอร์ จำกัด (“ADV”) จากบริษัท ชิน คอร์ปอเรชั่น จำกัด (มหาชน) (“SHIN”) หลังจากนั้น
CSL ได้เข้าซื้อหุ้นสามัญเพิ่มเติมของ ADV จากบริษัท Mitsubishi Corporation และ
Mitsubishi (Thailand) Company Limited ในเดือนกรกฎาคม 2549 และจาก SHIN
ในเดือนกันยายน 2549 ผลจากการซื้อหุ้นเพิ่มเติมทำให้บริษัทถือหุ้นใน ADV คิดเป็นร้อยละ 100
ของทุนจดทะเบียนของ ADV

1.1 ผลการดำเนินงานสำหรับปี 2549

บริษัทฯ มีรายได้จากการขายและบริการในปี 2549 ทั้งสิ้น 6,846 ล้านบาท เพิ่มขึ้น 1,257 ล้านบาท หรือร้อยละ 22.5 จาก 5,589 ล้านบาท ในปีก่อน โดยมีรายได้จากธุรกิจบริการสื่อสารดาวเทียมและบริการที่เกี่ยวเนื่อง 4,360 ล้านบาท รายได้ธุรกิจโทรศัพท์ 2,406 ล้านบาท และ รายได้จากธุรกิจอินเทอร์เน็ต 80 ล้านบาท 

บริษัทฯ มีขาดทุนสุทธิในปี 2549 ทั้งสิ้น 46 ล้านบาท
หลังจากกำไรจากอัตราแลกเปลี่ยนในปีนี้จำนวน 1,903 ล้านบาท
การขาดทุนมีสาเหตุหลักจากการตัดจำหน่ายดาวเทียมไทยคม 3 จำนวน 964 ล้านบาท
ต้นทุนค่าเสื่อมราคาสินทรัพย์โครงการดาวเทียมไทยคม 4 (ไอพีสตาร์)
และการเริ่มตัดค่าเสื่อมราคาสินทรัพย์โครงการดาวเทียมไทยคม 5
หลังจากเริ่มให้บริการอย่างเต็มรูปแบบในเดือนกรกฎาคม 2549
รวมถึงดอกเบี้ยจ่ายของโครงการทั้งสอง
โดยหลังการเริ่มปฏิบัติตามนโยบายการบัญชีเกี่ยวกับภาษีเงินได้รอตัดบัญชี บริษัทฯ
ได้ปรับกำไรสุทธิในปี 2548 จากเดิม 1,208 ล้านบาท เป็น 1,337 ล้านบาท บริษัทฯ
มีขาดทุนจากการดำเนินการ 330 ล้านบาท มีกำไรก่อนดอกเบี้ยจ่าย ภาษี และ ค่าเสื่อมราคา
2,654 ล้านบาท เพิ่มขึ้น 366 ล้านบาท หรือร้อยละ 16 จากปี 2548 จำนวน 2,288 ล้านบาท
และมีขาดทุนสุทธิต่อหุ้น 0.04 บาท ซึ่งคำนวณที่มูลค่าที่ตราไว้ 5 บาทต่อหุ้น

1.1.1 รายได้จากการขายและบริการ

รายได้จากการขายและบริการรวมในปี 2549 ทั้งสิ้น 6,846 ล้านบาท เพิ่มขึ้น 1,257 ล้านบาท หรือร้อยละ 22.5 จาก 5,589 ล้านบาท ในปีก่อน เนื่องจากมีรายได้จากการให้บริการดาวเทียมและเกี่ยวเนื่อง และ จากการให้บริการโทรศัพท์และอินเทอร์เน็ตเพิ่มขึ้น

  ------------------------------------- ----------- ----------- -----------
  รายได้จากการขายและบริการ                2549        2548        %YoY

  บริการดาวเทียมและเกี่ยวเนื่อง               4,360       3,523       23.8%

  บริการโทรศัพท์                           2,406       2,001       20.2%

  บริการอินเทอร์เน็ต                        80          65          23.1%

  รวม                                   6,846       5,589       22.5%
  ------------------------------------- ----------- ----------- -----------

รายได้จากการให้บริการดาวเทียมและธุรกิจที่เกี่ยวเนื่อง

บริษัทฯ มีรายได้จากการให้บริการวงจรดาวเทียมและธุรกิจที่เกี่ยวเนื่องในปี 2549 ทั้งสิ้น 4,360
ล้านบาท เพิ่มขึ้น 837 ล้านบาท หรือร้อยละ 23.8 จาก 3,523 ล้านบาท
ในระยะเวลาเดียวกันของปีก่อน โดยมีรายละเอียดดังนี้

  ------------------------------------- ---------- ---------- -----------
  รายได้จากบริการดาวเทียมและเกี่ยวเนื่อง       2549       2548       %YoY

  ดาวเทียมไทยคม 1A, 2, 3, 5 และเกี่ยวเนื่อง  2,558      2,449      4.5%

  ไอพีสตาร์                               1,802      1,074      67.8%

  รวม                                   4,360      3,523      23.8%
  ------------------------------------- ---------- ---------- -----------

-   รายได้จากการให้เช่าช่องสัญญาณดาวเทียมไทยคมและบริการอื่นที่เกี่ยวเนื่อง 2,558 ล้านบาท
    เพิ่มขึ้น 109 ล้านบาท หรือร้อยละ 4.5 จาก 2,449 ล้านบาทในปี 2548
    เนื่องจากลูกค้าใช้บริการโทรทัศน์ผ่านดาวเทียม โดยบริษัทฯ
    เป็นผู้ให้เช่าช่องสัญญาณดาวเทียมในขณะที่ CSL เป็นผู้ให้บริการรับ-ส่งสัญญาณดาวเทียม
    (Uplink-Downlink Services) และจากการให้บริการระบบเบ็ดเสร็จแบบครบวงจร
    (System Integration Service) แก่ลูกค้ารายใหม่หลายราย โดยการทำหน้าที่ออกแบบ
    จัดหาและติดตั้งอุปกรณ์ต่างๆ
    รวมทั้งระบบส่งสัญญาณผ่านดาวเทียมเพื่อตอบสนองความต้องการของลูกค้า อย่างไรก็ตาม
    รายได้ที่เพิ่มขึ้นในปีนี้เป็นรายได้ที่มาจากปริมาณการใช้งานที่เพิ่มขึ้นดังกล่าว
    สุทธิกับการสูญเสียรายได้จากการที่ค่าเงินบาทปรับตัวแข็งค่าขึ้นจากปีก่อน

-   รายได้จากการให้บริการไอพีสตาร์ 1,802 ล้านบาท เพิ่มขึ้น 728 ล้านบาท หรือร้อยละ
    67.8 จาก 1,074 ล้านบาท ในปีก่อน โดยรายได้หลักมาจากการขาย UT ซึ่งในปี 2549
    บริษัทฯ มียอดขาย UT 39,929 ตัว เพิ่มขึ้นร้อยละ 121.9 จาก 17,992 ตัวในปี 2548
    ซึ่งมี 2 โครงการหลักๆ ที่สร้างยอดขายของอุปกรณ์ผู้ใช้ปลายทางไอพีสตาร์ในปีนี้ คือ
    โครงการของรัฐบาลออสเตรเลียที่ต้องการให้ประชาชนในพื้นที่ห่างไกลสามารถเข้าถึงระบบอินเทอร์เน็ตบรอดแบนด์
    และในประเทศไทยจากการที่ บริษัท ทีโอที
    สามารถสร้างยอดขายจำนวนมากจากการนำระบบไอพีสตาร์ไปเสริมโครงข่ายสายโทรศัพท์ที่มีอยู่เดิม
    นอกจากนั้นบริษัทฯ มีปริมาณการให้เช่าช่องสัญญาณดาวเทียมไทยคม 4 (ไอพีสตาร์)
    เพิ่มขึ้นอีกด้วย

  ในปี 2549
  จำนวนผู้ใช้อินเทอร์เน็ตความเร็วสูงในภูมิภาคเอเชีย-แปซิฟิกมีอัตราการเติบโตเพิ่มขึ้นอย่างต่อเนื่อง
  ซึ่งทางบริษัทฯ
  ได้มุ่งพัฒนาระบบบรอดแบนด์เพื่อตอบสนองความต้องการทางด้านความเร็วของการเชื่อมต่อข้อมูลของผู้ใช้บริการ
  รวมถึงการพัฒนาอุปกรณ์ปลายทางรุ่นใหม่ๆ
  ที่มีประสิทธิภาพมากขึ้นและมีต้นทุนการผลิตและราคาของระบบผู้ใช้ปลายทางที่ถูกลง
  นอกจากนี้ยังมีบริการเสริมแบบต่างๆ
  เพื่อตอบสนองความต้องการใช้งานดาวเทียมที่หลากหลายรูปแบบของผู้ใช้บริการและเพื่อให้บริการที่ครบวงจร
  (Turnkey Service) ที่มีประสิทธิภาพตรงตามความต้องการของผู้ใช้บริการมากที่สุด
  ซึ่งปัจจัยดังกล่าวจะส่งเสริมให้เกิดความต้องการใช้งานดาวเทียมไทยคม 4 (ไอพีสตาร์)
  และเพิ่มยอดขาย UT ในอนาคต

รายได้จากการให้บริการระบบโทรศัพท์

บริษัทฯ มีรายได้จากการให้บริการโทรศัพท์ในปี 2549 ทั้งสิ้น 2,406 ล้านบาท เพิ่มขึ้น 405
ล้านบาท หรือร้อยละ 20.2 จาก 2,001 ล้านบาท ในปีก่อน
เป็นผลมาจากการเติบโตของจำนวนผู้ใช้บริการโทรศัพท์เคลื่อนที่ทั้งในประเทศกัมพูชา และ
ประเทศลาว
โดยเฉพาะประเทศลาวที่มีอัตราการเติบโตของจำนวนผู้ใช้โทรศัพท์เคลื่อนที่เพิ่มขึ้นอย่างมาก
ซึ่งส่งผลให้ LTC มียอดผู้ใช้บริการเพิ่มขึ้นโดยเฉพาะลูกค้าในระบบ Prepaid และรายได้อื่นๆ
ที่เพิ่มขึ้น เช่น บริการโทรศัพท์ต่างประเทศ ในขณะที่ CamShin
มีรายได้เพิ่มขึ้นจากการให้บริการโทรศัพท์เคลื่อนที่แก่ลูกค้าในระบบ Prepaid และจาก
Interconnection Charge โดย ณ สิ้นปี 2549 CamShin และ LTC
มีจำนวนผู้ใช้บริการในระบบรวมทั้งสิ้นประมาณ 276,925 ราย และ 632,829 ราย ตามลำดับ

รายได้จากการให้บริการอินเทอร์เน็ต

บริษัทฯ มีรายได้จากการให้บริการอินเทอร์เน็ตในปี 2549 ทั้งสิ้น 80 ล้านบาท เพิ่มขึ้นร้อยละ
23.1 จาก 65 ล้านบาท ในปี 2548 จากการเพิ่มขึ้นของจำนวนผู้ใช้บริการของ CamShin และ
LTC

1.1.2 ต้นทุนขายและบริการ

บริษัทฯ มีต้นทุนรวมปี 2549 ทั้งสิ้น 5,921 ล้านบาท เพิ่มขึ้น 2,021 ล้านบาท หรือร้อยละ 51.8
จาก 3,900 ล้านบาท ในปีก่อน สาเหตุหลักเนื่องจากการเพิ่มขึ้นของต้นทุนการให้บริการดาวเทียม
และการให้บริการโทรศัพท์ โดยสัดส่วนต้นทุนรวมต่อรายได้จากการขายและบริการรวม
เท่ากับร้อยละ 86.5 เปรียบเทียบกับร้อยละ 69.8 ในปี 2548

  ----------------------------------- ----------- ----------- -----------
  ต้นทุนขายและบริการ                     2549        2548        %YoY

  บริการดาวเทียมและเกี่ยวเนื่อง             4,708       2,803       68.0%

  บริการโทรศัพท์                         1,133       1,012       12.0%

  บริการอินเทอร์เน็ต                      80          85          -5.9%

  รวม                                 5,921       3,900       51.8%
  ----------------------------------- ----------- ----------- -----------

ต้นทุนการให้บริการดาวเทียมและธุรกิจที่เกี่ยวเนื่อง

ต้นทุนในการให้บริการวงจรดาวเทียมและธุรกิจที่เกี่ยวเนื่องในปี 2549 มีจำนวนทั้งสิ้น 4,708
ล้านบาท เพิ่มขึ้น 1,905 ล้านบาท หรือร้อยละ 68 จาก 2,803 ล้านบาท
ในระยะเวลาเดียวกันของปีก่อน โดยในปี 2549
บริการดาวเทียมและธุรกิจที่เกี่ยวเนื่องมีสัดส่วนต้นทุนต่อรายได้ เท่ากับร้อยละ 108
เพิ่มขึ้นจากร้อยละ 79.6 ในปี 2548
เนื่องจากมีการเพิ่มขึ้นของต้นทุนค่าเสื่อมราคาอุปกรณ์โครงการไอพีสตาร์ และต้นทุนขาย UT

  ------------------------------------- ----------- ----------- -----------
  ต้นทุนการบริการดาวเทียมและเกี่ยวเนื่อง        2549        2548        %YoY

  ดาวเทียมไทยคม 1A, 2, 3, 5 และเกี่ยวเนื่อง  1,635       1,636       -0.1%

  ไอพีสตาร์                               3,073       1,167       163.3%

  รวม                                   4,708       2,803       68.0%
  ------------------------------------- ----------- ----------- -----------

-   ต้นทุนในการให้บริการดาวเทียมไทยคม 1A, 2, 3, 5 และบริการที่เกี่ยวเนื่องลดลงประมาณ
    1ล้านบาท หรือร้อยละ 0.1 จากปีก่อน
    เนื่องจากการลดลงของค่าตัดจำหน่ายจากการไม่มีค่าตัดจำหน่ายดาวเทียมไทยคม 3 ตั้งแต่วันที่
    13 กรกฎาคม 2549 จำนวน 306 ล้านบาท เนื่องจากหยุดใช้งานดาวเทียมไทยคม 3
    โดยลูกค้าทั้งหมดของดาวเทียมไทยคม 3 ถูกโอนไปยังดาวเทียมไทยคม 5 ในวันดังกล่าว
    สุทธิกับการเพิ่มขึ้นของต้นทุนค่าตัดจำหน่ายดาวเทียมไทยคม 5
    และต้นทุนค่าเบี้ยประกันภัยดาวเทียมบนวงโคจรของดาวเทียมไทยคม 5 และในปี 2549
    บริการดาวเทียมไทยคม 1A, 2, 3, 5
    และบริการที่เกี่ยวเนื่องมีสัดส่วนต้นทุนต่อรายได้ร้อยละ 63.9 ลดลงจากร้อยละ 66.8
    ในปีก่อน

-   ต้นทุนการให้บริการไอพีสตาร์เพิ่มขึ้นประมาณ 1,906 ล้านบาท หรือร้อยละ 163.3 จากปีก่อน
    เนื่องจากการเพิ่มขึ้นของต้นทุนที่เกี่ยวเนื่องกับการให้บริการดาวเทียมไทยคม 4 (ไอพีสตาร์)
    ที่เริ่มให้บริการตั้งแต่เดือนธันวาคม 2548 เช่น
    การเพิ่มขึ้นของค่าเสื่อมราคาของต้นทุนดาวเทียมไทยคม 4 และอุปกรณ์ภาคพื้นดินที่จำนวน
    1,074 ล้านบาท
    ต้นทุนค่าสัมปทานให้แก่กระทรวงเทคโนโลยีและสารสนเทศและการสื่อสารจำนวน 40 ล้านบาท
    ต้นทุนค่าเบี้ยประกันภัยดาวเทียมบนวงโคจรจำนวน 264 ล้านบาท
    และการเพิ่มขึ้นของต้นทุนตามยอดขาย UT ที่เพิ่มขึ้น โดยในปี 2549
    บริการไอพีสตาร์มีสัดส่วนต้นทุนต่อรายได้ร้อยละ 170.5 เพิ่มขึ้นจากร้อยละ 108.7 ในปี
    2548

ต้นทุนการให้บริการโทรศัพท์

ต้นทุนการให้บริการโทรศัพท์ในปี 2549 จำนวนทั้งสิ้น 1,133 ล้านบาท เพิ่มขึ้นร้อยละ 12 จาก
1,012 ล้านบาท ในปี 2548 เนื่องจากการเพิ่มขึ้นของต้นทุนค่าตัดจำหน่ายของอุปกรณ์โครงข่าย
ต้นทุนค่าไฟฟ้า และต้นทุนส่วนแบ่งรายได้ให้แก่รัฐบาลกัมพูชา โดยในปี 2549
บริการโทรศัพท์มีสัดส่วนต้นทุนต่อรายได้ร้อยละ 47.1 ลดลงจากร้อยละ 50.6 ในปี 2548
เนื่องจากรายได้จากการให้บริการโทรศัพท์ในระบบ Prepaid ที่เพิ่มขึ้นมาก

ต้นทุนการให้บริการอินเทอร์เน็ต

ต้นทุนการให้บริการอินเทอร์เน็ตในปี 2549 จำนวนทั้งสิ้น 80 ล้านบาท ลดลงร้อยละ 5.9 จาก 85
ล้านบาท ในปี 2548

1.1.3 ค่าใช้จ่ายในการขายและบริหาร

บริษัทฯ มีค่าใช้จ่ายในการขายและบริหาร และ ค่าตอบแทนกรรมการ (“SG&A”) ในปี 2549 รวมทั้งสิ้น 1,255 ล้านบาท เพิ่มขึ้น 245 ล้านบาท หรือร้อยละ 24.3 จาก 1,010 ล้านบาท ในปี 2548 สาเหตุหลักเนื่องมาจากค่าตัดจำหน่ายต้นทุนทางการเงินของโครงการดาวเทียมไทยคม 4 (ไอพีสตาร์) จำนวน 137 ล้านบาท และการเพิ่มขึ้นของค่าใช้จ่ายพนักงานประมาณ 80 ล้านบาท

1.1.4 ผลกำไร/ขาดทุนจากการดำเนินงาน

บริษัทฯ มีขาดทุนจากการดำเนินงานใน ปี 2549 ทั้งสิ้น 330 ล้านบาท คิดเป็นร้อยละ 4.8
ของรายได้จากการขายและบริการรวม กำไรลดลง 1,009 ล้านบาท
เมื่อเทียบกับกำไรจากการดำเนินงานของรอบเดียวกันปี 2548 จำนวนทั้งสิ้น 679 ล้านบาท
ซึ่งคิดเป็นร้อยละ 12.1 ของรายได้จากการขายและบริการรวม
โดยมีสาเหตุหลักมาจากการเพิ่มขึ้นของต้นทุนขายและบริการ
จากการตัดค่าเสื่อมราคาสินทรัพย์โครงการไอพีสตาร์ และการเพิ่มขึ้นของต้นทุนตามยอดขาย UT
ที่เพิ่มขึ้น และการเพิ่มขึ้นของค่าใช้จ่ายในการขายและบริหารตามที่ได้กล่าวมาข้างต้น

1.1.5 ผลกำไรจากอัตราแลกเปลี่ยน

ในปี 2549 บริษัทฯ มีกำไรจากอัตราแลกเปลี่ยน จำนวน 1,903 ล้านบาท เนื่องจากในไตรมาสสี่
ปี 2549 บริษัทฯ ได้ถือปฏิบัติตามนโยบายการบัญชีสําหรับตราสารอนุพันธทางการเงินก่อนกำหนด
ประกอบกับในช่วงปี 2549 อัตราแลกเปลี่ยนปรับตัวแข็งค่าขึ้นจากปีก่อน ในขณะที่ในปี 2548
มีกำไรจากอัตราแลกเปลี่ยนจำนวน 40 ล้านบาท

1.1.6 ดอกเบี้ยจ่าย

บริษัทฯ มีดอกเบี้ยจ่ายทั้งสิ้น 954 ล้านบาท เพิ่มขึ้น 761 ล้านบาท หรือร้อยละ 394.3 จาก 193
ล้านบาท ในปี2548 เนื่องจากดอกเบี้ยของโครงการดาวเทียมไทยคม 4 (ไอพีสตาร์)
ที่เริ่มให้บริการเมื่อเดือนธันวาคม 2548
และจากการเริ่มบันทึกดอกเบี้ยของโครงการดาวเทียมไทยคม 5
เป็นค่าใช้จ่ายหลังจากดาวเทียมไทยคม 5 เริ่มให้บริการเมื่อเดือนกรกฎาคม 2549 ที่ผ่านมา

1.1.7 ส่วนแบ่งกำไรสุทธิจากเงินลงทุนตามวิธีส่วนได้เสีย

จากการที่บริษัทฯ เริ่มปฏิบัติตามนโยบายการบัญชีเกี่ยวกับภาษีเงินได้รอตัดบัญชี
ทำให้ต้องทำการปรับปรุงรายการส่วนแบ่งกำไรสุทธิจากเงินลงทุนตามวิธีส่วนได้เสียของปี 2548
ลดลงจาก 113 ล้านบาท เป็น 74 ล้านบาท โดยในปี 2549 บริษัทฯ
มีส่วนได้เสียในกำไรของบริษัทร่วมกลุ่ม CSL ทั้งสิ้น 86 ล้านบาท
เพิ่มขึ้นจากระยะเวลาเดียวกันของปีก่อน
เนื่องจากการเพิ่มขึ้นของการรับรู้รายได้จากการขายโฆษณาในสมุดรายนามผู้ใช้โทรศัพท์หน้าเหลืองและธุรกิจที่ให้บริการข้อมูลด้วยเสียง
จากการที่ CSL รับรู้รายได้ของบริษัท เทเลอินโฟ มีเดีย จำกัด (มหาชน) (“TMC”)
ในอัตราร้อยละ 100 ตั้งแต่สิ้นเดือนมิถุนายน 2548 ในขณะที่ CSL
รับรู้รายได้นี้ในช่วงหกเดือนแรกในปี 2548 ในอัตราร้อยละ 63.25
รวมถึงการเพิ่มขึ้นของรายได้จากการให้บริการ Mobile Content
ซึ่งเป็นผลจากการลงทุนในบริษัท เอดี เวนเจอร์ จำกัด (“ADV”) ในอัตราร้อยละ 51
และลงทุนเพิ่มจนครบร้อยละ 100 ในไตรมาสที่ 2 และ 3 ของปี 2549 ตามลำดับ อย่างไรก็ตาม
รายได้จากการให้บริการอินเทอร์เน็ตแบบหมุนโทรศัพท์ (Dial Up) ในปี 2549 ลดลง
เนื่องจากลูกค้าบางส่วนได้เปลี่ยนไปใช้บริการอินเทอร์เน็ตความเร็วสูง (Broadband)
ซึ่งตอบสนองความต้องการได้ดีกว่า

1.1.8 รายการที่ไม่เกิดขึ้นประจำ (Non-Recurring Items)

ในปี 2549 บริษัทฯ มีการขาดทุนจากการตัดจำหน่ายดาวเทียมไทยคม 3 รวมทั้งสิ้น 964 ล้านบาท
จากการตัดจำหน่ายดาวเทียมไทยคม 3 จำนวน 958 ล้านบาท
และต้นทุนค่าเบี้ยประกันภัยจ่ายล่วงหน้า จำนวน 6 ล้านบาท ในขณะที่ปี 2548 บริษัทฯ
บันทึกค่าเผื่อการด้อยค่าสินทรัพย์ภายใต้สัญญาสัมปทาน จำนวน 400 ล้านบาท
จากการเปลี่ยนแปลงอายุการใช้งานของดาวเทียมไทยคม 3
โดยต้นทุนการตัดจำหน่ายและการด้อยค่าของสินทรัพย์ดังกล่าวไม่ใช่รายการที่เป็นเงินสด และ
ไม่มีผลกระทบต่อการดำเนินงานของบริษัทฯ

1.1.9 ภาษีเงินได้

บริษัทฯ เริ่มปฏิบัติตามนโยบายการบัญชีเกี่ยวกับภาษีเงินได้รอตัดบัญชี ทำให้บริษัทฯ
บันทึกผลประโยชน์ทางภาษีที่คาดว่าจะได้รับในอนาคตเนื่องจากบริษัทฯ สามารถนำผลขาดทุนสะสม
(Loss Carry Forward)
ที่เกิดขึ้นมาเพื่อลดฐานในการคำนวณภาษีเงินได้ในอนาคตส่งผลให้บริษัทฯ
บันทึกภาษีเงินได้เป็นรายได้ในปี 2549 เป็นจำนวน 80 ล้านบาท
และผลจากการนำมาตรฐานบัญชีดังกล่าวมาใช้ ทำให้บริษัทฯ ทำการปรับการบันทึกภาษีจ่ายของปี
2548 ลดลงจาก 200 ล้านบาท เป็น 32 ล้านบาท อีกด้วย

1.1.10 ผลกำไร/ขาดทุนสุทธิ

บริษัทฯ มีขาดทุนสุทธิในปี 2549 ทั้งสิ้น 46 ล้านบาท คิดเป็นร้อยละ 0.7
ของรายได้จากการขายและบริการรวม กำไรลดลง 1,383 ล้านบาท เมื่อเทียบกับกำไรสุทธิของปี
2548 จำนวนทั้งสิ้น 1,337 ล้านบาท ซึ่งคิดเป็นร้อยละ 23.9
ของรายได้จากการขายและบริการรวม
ทั้งนี้เนื่องมาจากการเพิ่มขึ้นมากของต้นทุนขายและบริการไอพีสตาร์ ประกอบกับในปี 2549 บริษัทฯ
มีขาดทุนจากการตัดจำหน่ายดาวเทียมไทยคม 3 จำนวน 964 ล้านบาทอย่างไรก็ตาม
หากไม่พิจารณาการตัดจำหน่ายดาวเทียมไทยคม 3 สุทธิจากภาษี บริษัทฯ จะมีกำไรสุทธิในปีนี้จำนวน
629 ล้านบาท

1.1.11 เงินปันผล

ในเดือนสิงหาคม 2549 ที่ประชุมผู้ถือหุ้น CSL
ได้มีมติให้จ่ายเงินปันผลสำหรับผลประกอบการครึ่งปีแรกปี 2549 จำนวน 0.60 บาทต่อหุ้น และวันที่
22 กุมภาพันธ์ 2550 CSL ได้ประกาศจ่ายเงินปันผลจากผลการดำเนินงานปี 2549 เพิ่มอีกจำนวน
0.14 บาทต่อหุ้น และวันที่ 17 มกราคม 2550 LTC
ได้ประกาศจ่ายเงินปันผลจากผลการดำเนินการปี 2549 เป็นจำนวนเงิน 8 ล้านดอลลาร์สหรัฐฯ

2. ฐานะการเงิน

2.1 สินทรัพย์

ส่วนประกอบของสินทรัพย์ และคุณภาพของสินทรัพย์

ณ สิ้นปี 2549 บริษัทฯ มีสินทรัพย์รวม 32,834 ล้านบาท ลดลง 1,149 ล้านบาท หรือร้อยละ 3.4
จาก ณ สิ้นปี 2548 มีสาเหตุหลักจากการที่บริษัทฯ
มีเงินสดและรายการเทียบเท่าเงินสดลดลงจากการชำระคืนเงินกู้ยืมระยะยาว
และจากการที่สินค้าคงเหลือลดลงจากปลายปีที่แล้ว โดยสินทรัพย์สุทธิ ของกลุ่ม CSL
ถูกบันทึกในรายการเงินลงทุนในบริษัทร่วม

จากการที่บริษัทฯ
เริ่มปฏิบัติตามนโยบายการบัญชีเกี่ยวกับภาษีเงินได้รอตัดบัญชีทำให้มีการปรับปรุงรายการในงบดุล ณ
สิ้นปี 2548 ส่งผลให้มีสินทรัพย์รวม ณ สิ้นปี 2548 เพิ่มขึ้นจาก 33,687 ล้านบาท เป็น 33,983
ล้านบาท

ตามหมายเหตุประกอบงบการเงินประจำปี 2549 ข้อ 28 สินทรัพย์ของบริษัทฯ
สามารถจำแนกตามสายธุรกิจหลักได้ดังนี้

+---------------------------------+-----------------+-----------------+
| สายธุรกิจ                         | 31 ธันวาคม 2549  | 31 ธันวาคม 2548  |
|                                 |                 |                 |
|                                 |                 | (               |
|                                 |                 | ปรับปรุง-ตรวจสอบ) |
+---------------------------------+-----------------+-----------------+
|                                 | (ล้านบาท)        | (ล้านบาท)        |
+---------------------------------+-----------------+-----------------+
| ธุรกิจบริก                         | 27,220          | 28,602          |
| ารสื่อสารดาวเทียมและบริการที่เกี่ยวเนื่อง |                 |                 |
+---------------------------------+-----------------+-----------------+
| ธุรกิจการให้บริการอินเทอร์เน็ต         | 177             | 36              |
+---------------------------------+-----------------+-----------------+
| ธุรกิจการให้บริการระบบโทรศัพท์        | 5,173           | 4,767           |
+---------------------------------+-----------------+-----------------+

ส่วนประกอบหลักของสินทรัพย์

  ------------------------------ ------------ ----------- ------------------ -----------
  สินทรัพย์                         31-ธ.ค.-49               31-ธ.ค.-48         
                                                          (ปรับปรุง-ตรวจสอบ)   

                                 จำนวน        ร้อยละของ    จำนวน              ร้อยละของ

                                 (ล้านบาท)     สินทรัพย์รวม   (ล้านบาท)           สินทรัพย์รวม

  สินทรัพย์หมุนเวียน                  2,479        7.6         3,221              9.5

  เงินลงทุนในบริษัทร่วม               686          2.1         832                2.5

  อาคาร และอุปกรณ์                 6,822        20.8        8,242              24.3

  อาคารและอุปกรณ์ภายใต้สัญญาสัมปทาน   20,489       62.4        19,312             56.8
  ------------------------------ ------------ ----------- ------------------ -----------

ลูกหนี้การค้าและรายได้ค้างรับ

ณ สิ้นปี 2549 บริษัทฯ มีลูกหนี้การค้าและรายได้ค้างรับสุทธิทั้งสิ้น 1,346 ล้านบาท เพิ่มขึ้น 143
ล้านบาท จากลูกหนี้การค้าและรายได้ค้างรับสุทธิ ณ สิ้นปี 2548 ทั้งสิ้น 1,203 ล้านบาท โดยใน ปี
2549 บริษัทฯ มีระยะเวลาในการเก็บหนี้เฉลี่ย 67 วัน ลดลงจาก 71 วันในปี 2548
ซึ่งสาเหตุหลักที่ทำให้มีระยะเวลาเก็บหนี้เฉลี่ยที่สูงกว่าระยะเวลาการให้สินเชื่อทางการค้า
(credit term) ซึ่งตามนโยบายบริษัทฯ คือ 30 วัน
เนื่องจากลูกค้าส่วนใหญ่เป็นลูกค้าในอินเดียซึ่งมักมีอุปสรรคในการขออนุญาตโอนเงินออกนอกประเทศจากรัฐบาล
โดยมีรายละเอียดลูกหนี้การค้า-บุคคลภายนอก
แยกตามอายุหนี้ค้างชำระในหมายเหตุประกอบงบการเงิน 6 ของงบการเงินปี 2549

ในส่วนของลูกหนี้การค้า บริษัทฯ
มีการสอบทานความสามารถในการเก็บเงินของฝ่ายตามหนี้อย่างสม่ำเสมอ บริษัทฯ
เชื่อมั่นว่าค่าเผื่อหนี้สงสัยจะสูญของบริษัทฯ
ซึ่งบันทึกจากการวิเคราะห์ลูกหนี้แต่ละรายนั้นเพียงพอต่อหนี้สงสัยจะสูญ โดย ณ สิ้นปี 2549 บริษัทฯ
มีค่าเผื่อหนี้สงสัยจะสูญเป็นจำนวนทั้งสิ้น 510 ล้านบาท
โดยสามารถตรวจสอบรายละเอียดของลูกหนี้การค้า-บุคคลภายนอกแยกตามอายุหนี้ที่ค้างชำระได้ในหมายเหตุประกอบงบการเงิน
6 ของงบการเงิน ปี 2549 ภายหลังจากการตั้งค่าเผื่อหนี้สงสัยจะสูญแล้ว ฝ่ายกฎหมายของบริษัทฯ
จะเริ่มกระบวนการทางกฎหมายในการติดตามทวงหนี้ให้จนถึงที่สุดก่อนจะพิจารณาตัดจำหน่ายลูกหนี้การค้าและค่าเผื่อหนี้สงสัยจะสูญที่เรียกเก็บไม่ได้

สินค้าคงเหลือ

ณ สิ้นปี 2549 บริษัทฯ มีสินค้าคงเหลือสุทธิทั้งสิ้น 335 ล้านบาท ลดลง 271 ล้านบาท
จากสินค้าคงเหลือสุทธิ ณ สิ้นปี 2548 ทั้งสิ้น 606 ล้านบาท
โดยสาเหตุหลักของการลดลงของสินค้าคงเหลือสุทธิมาจากการลดลงของสินค้าสำเร็จรูป จำนวน
340 ล้านบาท เนื่องจากบริษัทฯ
ได้บริหารจัดการสินค้าคงเหลือให้มีปริมาณลดลงมาอยู่ในระดับที่เหมาะสมเพื่อเตรียมจัดส่งให้กับลูกค้า

เมื่อพิจารณาระยะเวลาขายสินค้าเฉลี่ยของบริษัทฯ จะพบว่า บริษัทฯ
มีระยะเวลาขายสินค้าเฉลี่ยประมาณ 112 วัน ลดลงจาก 149 วัน ในปี 2548 เนื่องจากในปี
2549 บริษัทฯ สามารถขาย User Terminal ของระบบไอพีสตาร์ได้ถึง 39,929 ตัว เพิ่มขึ้นจาก
17,992 ตัวในปี 2548

บริษัทฯ ทำการตรวจสอบคุณภาพของสินทรัพย์อย่างสม่ำเสมอ โดยในปี 2549 บริษัทฯ
มีค่าเผื่อสินค้าล้าสมัยสะสม เป็นจำนวน 131 ล้านบาท สำหรับสินค้าคงเหลือของบริษัทฯ
ซึ่งส่วนใหญ่เป็นค่าเผื่อสำหรับ IPSTAR User Terminal
ที่ระบบการทำงานล้าสมัยเนื่องจากบริษัทฯ
ได้ทำการพัฒนาระบบการทำงานของอุปกรณ์ดังกล่าวอย่างต่อเนื่อง

เงินลงทุนซึ่งบันทึกโดยวิธีส่วนได้เสีย

บริษัทฯ บันทึกเงินลงทุนในกลุ่ม CSL ในรายการเงินลงทุนในบริษัทร่วมโดยวิธีส่วนได้เสีย
โดยผลจากการเริ่มปฏิบัติตามนโยบายการบัญชีเกี่ยวกับภาษีเงินได้รอตัดบัญชี ทำให้บริษัทฯ
ทำการปรับปรุงรายการเงินลงทุน ณ สิ้นปี 2548 เพิ่มขึ้นจาก 780 ล้านบาท เป็น 832 ล้านบาท
โดย ณ สิ้นปี 2549 บริษัทฯ มีเงินลงทุนในบริษัทร่วมทั้งสิ้น 686 ล้านบาท ลดลง 146 ล้านบาท
จาก ณ สิ้นปี 2548 เนื่องจากรับรู้ผลประกอบการของ CSL ในปี 2549 ตามสัดส่วนจำนวน 86
ล้านบาท สุทธิกับเงินปันผลจ่ายของ CSL จำนวน 232 ล้านบาท

อาคารและอุปกรณ์

บริษัทฯ มีอาคารและอุปกรณ์สุทธิ (“PPE”) ณ สิ้นปี 2549 ทั้งสิ้น 6,822 ล้านบาท ลดลง 1,420
ล้านบาท จาก ณ สิ้นปี 2548 ที่มีจำนวนทั้งสิ้น 8,242 ล้านบาท มีสาเหตุหลักจากการที่บริษัทฯ
ได้เริ่มบันทึกสินทรัพย์ของโครงการดาวเทียมไทยคม 5
ไว้ที่รายการอาคารและอุปกรณ์ภายใต้สัญญาสัมปทานสุทธิ หลังจากที่บริษัทฯ
ได้โอนกรรมสิทธิ์ให้แก่กระทรวงเทคโนโลยีและสารสนเทศ (“MICT”) เมื่อวันที่ 12 กรกฎาคม
2549 โดย PPE ณ สิ้นปี 2549 ได้รวมสินทรัพย์ภายใต้สัญญาสัมปทานของ CamShin
เป็นจำนวนเงินประมาณ 2,728 ล้านบาท เพิ่มขึ้นสุทธิประมาณ 224 ล้านบาท จาก 2,504
ล้านบาท ณ สิ้นปี 2548 โดย CamShin
จะต้องโอนกรรมสิทธิ์ของสินทรัพย์ดังกล่าวให้แก่รัฐบาลกัมพูชา เมื่อสิ้นสุดระยะเวลาสัมปทานในวันที่
4 มีนาคม 2571

อาคารและอุปกรณ์ภายใต้สัญญาสัมปทาน

บริษัทฯ มีอาคารและอุปกรณ์ภายใต้สัญญาสัมปทานสุทธิ ณ สิ้นปี 2549 ทั้งสิ้น 20,489 ล้านบาท
เพิ่มขึ้น 1,177 ล้านบาท จาก ณ สิ้นปี 2548 ที่มีจำนวนทั้งสิ้น 19,312 ล้านบาท
จากการโอนทรัพย์สินของโครงการดาวเทียมไทยคม 5
จากรายการอาคารและอุปกรณ์สุทธิมาไว้ที่รายการนี้ สุทธิกับค่าเสื่อมราคาในปีนี้จำนวน 1,913
ล้านบาท และค่าตัดจำหน่ายดาวเทียมไทยคม 3 จำนวน 958 ล้านบาท

2.2 สภาพคล่อง

2.2.1 อัตราส่วนสภาพคล่องและหนี้สินระยะสั้น

ณ สิ้นปี 2549 บริษัทฯ มีอัตราส่วนสินทรัพย์หมุนเวียนต่อหนี้สินหมุนเวียน 0.39 เท่า ลดลงจาก
0.58 เท่า ณ สิ้นปี 2548
เนื่องมาจากมีเงินกู้ระยะยาวที่ถึงกำหนดชำระภายในหนึ่งปีเพิ่มขึ้นประมาณ 533 ล้านบาท
ซึ่งเป็นเงินกู้ของโครงการไอพีสตาร์ และโครงการดาวเทียมไทยคม 5
ในขณะที่มีสินทรัพย์หมุนเวียนลดลง คือเงินสดและรายการเทียบเท่าเงินสด ณ สิ้นปี 2549 คงเหลือ
363 ล้านบาท ลดลงประมาณ 314 ล้านบาท จาก 677 ล้านบาท ณ สิ้นปี 2548 เนื่องจากบริษัทฯ
เริ่มชำระคืนเงินต้นพร้อมดอกเบี้ยของโครงการไอพีสตาร์
และดอกเบี้ยของโครงการดาวเทียมไทยคม 5

อัตราส่วนความสามารถในการชำระดอกเบี้ยของบริษัทฯ สำหรับ ปี 2549 เท่ากับ 3.91 เท่า
เพิ่มขึ้นจาก 2.71 เท่า ในปี 2548
เนื่องจากมีกระแสเงินสดสุทธิได้มาจากกิจกรรมดำเนินงานเพิ่มขึ้น และจากการที่บริษัทฯ
มีรายจ่ายลงทุนลดลงในปี 2549 เมื่อเปรียบเทียบกับปีก่อน
ทำให้อัตราส่วนความสามารถในการชำระภาระผูกพันเพิ่มขึ้นจาก 0.20 เท่า สำหรับปี 2548 เป็น
0.42 เท่า สำหรับปี 2549 โดยในปี 2549 บริษัทฯ มีรายจ่ายลงทุนลดลง 2.6 พันล้านบาท จากปี
2548 ที่มีการลงทุนจำนวนมากสำหรับโครงการไอพีสตาร์และไทยคม 5

ณ สิ้นปี 2549 บริษัทฯ มีวงเงินที่ยังไม่ได้ใช้จากธนาคารในประเทศและต่างประเทศ จำนวน
1,530 ล้านบาท และ 3.5 ล้านดอลลาร์สหรัฐฯ (ณ. วันที่ 31 ธันวาคม 2548: 1,555 ล้านบาท
และ 66 ล้านดอลลาร์สหรัฐฯ)

2.2.2 งบกระแสเงินสด

บริษัทฯ มีกระแสเงินสดจากการดำเนินงานในปี 2549 ทั้งสิ้น 2,794 ล้านบาท
ในขณะที่มีกระแสเงินใช้ไปเพื่อการลงทุนทั้งสิ้น 3,866 ล้านบาท
ซึ่งส่วนใหญ่เป็นเงินลงทุนเพื่อโครงการดาวเทียมไทยคม 5 และเพื่อขยายโครงข่ายโทรศัพท์
ซึ่งโครงการลงทุนดังกล่าวได้รับสนับสนุนเงินทุนจากสถาบันการเงิน โดยบริษัทฯ
มีกระแสเงินสดรับจากการจัดหาเงินสุทธิในปี 2549 ทั้งสิ้น 759 ล้านบาท
โดยมีเงินสดรับจากการเบิกเงินกู้ระยะยาวจำนวน 2,977 ล้านบาท
ซึ่งส่วนใหญ่นำไปใช้ในโครงการดาวเทียมไทยคม 5 และได้ทำการชำระคืนเงินกู้ระยะยาวทั้งสิ้น
2,370 ล้านบาท ซึ่งส่วนใหญ่เป็นการชำระคืนเงินกู้ระยะยาวของโครงการไอพีสตาร์ บริษัทฯ
มีเงินสดคงเหลือ ณ วันที่ 31 ธันวาคม 2549 ทั้งสิ้น 363 ล้านบาท

2.3 รายจ่ายลงทุน และ แหล่งที่มาของเงินทุน

รายจ่ายลงทุนของบริษัทฯ ในปี 2549 ส่วนใหญ่เป็นการลงทุนในโครงการดาวเทียมไทยคม 5
และการขยายโครงข่ายโทรศัพท์ในประเทศลาวและกัมพูชา
โดยโครงการดังกล่าวได้รับการสนับสนุนเงินทุนจากสถาบันการเงิน

โครงสร้างเงินทุน

ตามงบดุลรวมของบริษัทฯ ณ สิ้น ปี 2549 อัตราส่วนหนี้สินรวมต่อส่วนของผู้ถือหุ้นของบริษัทฯ
อยู่ในระดับ 1.42 เท่าลดลง จาก 1.46 เท่า ณ สิ้นปี 2548 เนื่องจากในปี 2549 บริษัทฯ
มีหนี้สินรวมลดลงจากการชำระคืนเงินกู้ยืมระยะยาวของโครงการไอพีสตาร์

แหล่งที่มาของเงินทุน

หนิ้สิน

ณ สิ้นปี 2549 บริษัทฯ มีเงินกู้ยืมสุทธิทั้งสิ้น 16,289 ล้านบาท ลดลง 845 ล้านบาท จาก 17,134
ล้านบาท ณ สิ้นปี 2548 จากการลดลงของเงินกู้ระยะยาวของโครงการดาวเทียมไทยคม 4
(ไอพีสตาร์) ที่ได้เริ่มจ่ายคืนเงินต้นตั้งแต่เดือนพฤศจิกายน 2548
สุทธิกับการเบิกเงินกู้ระยะยาวของโครงการดาวเทียมไทยคม 5 และการเพิ่มขึ้นของเงินกู้ระยะสั้น
ทำให้เงินกู้ยืมระยะยาวสุทฺธิลดลงเหลือ 12,674 ล้านบาท จาก 14,442 ล้านบาท ณ สิ้นปี 2548
และเงินกู้ยืมระยะสั้นสุทธิเพิ่มขึ้นเป็น 306 ล้านบาท จาก 38 ล้านบาท ณ สิ้นปี 2548

ณ สิ้นปี 2549 บริษัทฯ มีเงินกู้ยืมที่มีอัตราดอกเบี้ยคงที่ทั้งสิ้น 5,022 ล้านบาท
และที่มีอัตราดอกเบี้ยลอยตัว ทั้งสิ้น 11,268 ล้านบาท
โดยคิดเป็นอัตราดอกเบี้ยถัวเฉลี่ยถ่วงน้ำหนักเท่ากับร้อยละ 5.83 ต่อปี ซึ่งเพิ่มขึ้นจากปี 2548
ที่มีอัตราเท่ากับร้อยละ 5.22 ต่อปี

สัญญาเงินกู้สำหรับโครงการดาวเทียมไอพีสตาร์

เมื่อวันที่ 7 พฤศจิกายน พ.ศ. 2545 บริษัทฯ ได้ลงนามในสัญญาเงินกู้จำนวน 389.3
ล้านดอลลาร์สหรัฐฯ ซึ่งประกอบด้วย 3 สัญญา ดังนี้

  ก.
  สัญญาเงินกู้สำหรับวงเงินที่ได้รับการค้ำประกันจากธนาคารเพื่อการส่งออกและนำเข้าแห่งประเทศสหรัฐอเมริกา
  (Export - Import Bank of the United States) จำนวน 184.5 ล้านดอลลาร์สหรัฐฯ

  ข.
  สัญญาเงินกู้สำหรับวงเงินที่ได้รับการค้ำประกันจากธนาคารเพื่อการส่งออกและนำเข้าแห่งประเทศฝรั่งเศส
  (Compagnie Francaise d’ Assurance pour le Commerce Exterieur) จำนวน
  79.8 ล้านดอลลาร์สหรัฐฯ

  ค. สัญญาเงินกู้สำหรับวงเงินจากกลุ่มธนาคารพาณิชย์อื่น ๆ จำนวน 125 ล้านดอลลาร์สหรัฐฯ
  โดยไม่มีการค้ำประกัน

สัญญาเงินกู้แต่ละสัญญาข้างต้นมีการกำหนดอัตราดอกเบี้ยที่แตกต่างกันคือเป็นอัตราดอกเบี้ยเงินกู้ลอยตัวอ้างอิงกับอัตราดอกเบี้ย
London Inter-Bank Offer Rate (“LIBOR”) ระยะเวลา 6 เดือนบวกส่วนเพิ่ม
และอัตราดอกเบี้ยแบบคงที่ บริษัทต้องจ่ายค่ารักษาวงเงินสำหรับส่วนของเงินกู้ที่ยังไม่ได้เบิกถอน
และในสัญญาเงินกู้ระบุให้บริษัทปฏิบัติตามเงื่อนไขในการดำรงอัตราส่วนทางการเงิน
การจ่ายเงินปันผล การค้ำประกัน การขายหรือโอนสินทรัพย์ และการลงทุน
สำหรับวงเงินกู้ที่ได้รับการค้ำประกันจาก Export-Import Bank of the United States
และ Compagnie Francaise d’Assurance pour le Commerce Exterieur บริษัทฯ
จะต้องจ่ายคืนเงินต้นและดอกเบี้ยเป็นรายเดือน เริ่มตั้งแต่เดือนพฤศจิกายน พ.ศ. 2548
จนถึงเดือนพฤษภาคม พ.ศ. 2556 และสำหรับเงินกู้จากกลุ่มธนาคารพาณิชย์อื่นๆ บริษัทฯ
จะต้องชำระคืนเงินต้นและดอกเบี้ยเป็นรายเดือนตั้งแต่เดือนพฤศจิกายน พ.ศ. 2548
จนถึงพฤศจิกายน พ.ศ. 2552

สัญญาเงินกู้สำหรับโครงการดาวเทียมไทยคม 5

บริษัทฯ
ได้ลงนามสัญญาเงินกู้ที่ได้รับการค้ำประกันจากธนาคารเพื่อการส่งออกและนำเข้าแห่งประเทศฝรั่งเศสสำหรับโครงการดาวเทียมไทยคม
5 เมื่อวันที่ 8 สิงหาคม พ.ศ. 2548 จำนวน 33.01 ล้านดอลลาร์สหรัฐฯ อายุสัญญา 8.75 ปี
และเมื่อวันที่ 13 ตุลาคม พ.ศ. 2548 จำนวน 38.36 ล้านดอลลาร์สหรัฐฯ อายุสัญญา 8.58 ปี
โดยเงินกู้ยืมตามสัญญาดังกล่าวมีอัตราดอกเบี้ยแบบคงที่
ทั้งนี้บริษัทต้องปฏิบัติตามเงื่อนไขตามสัญญาเงินกู้ในการดำรงอัตราส่วนทางการเงิน
การจ่ายเงินปันผล การค้ำประกัน และการขายหรือโอนสินทรัพย์
การชำระคืนเงินต้นและดอกเบี้ยกำหนดให้บริษัทจ่ายปีละ 2 ครั้ง
โดยกำหนดให้ชำระคืนเงินต้นครั้งแรกภายใน 6 เดือนนับจาก In - Orbit Acceptance
ของดาวเทียมไทยคม 5

การขอปรับเปลี่ยนเงื่อนไขการชำระหนี้เงินกู้โครงการดาวเทียมไอพีสตาร์ และดาวเทียมไทยคม 5

ในระหว่างไตรมาสที่ 4 ของปี พ.ศ.2549 บริษัทฯ
ได้นำส่งหนังสือให้แก่กลุ่มผู้ให้กู้ยืมของโครงการดาวเทียมไอพีสตาร์ และโครงการดาวเทียมไทยคม
5
เพื่อขอเจรจาปรับเปลี่ยนเงื่อนไขการชำระหนี้เงินกู้ยืมระยะยาวของโครงการดาวเทียมไอพีสตาร์และดาวเทียมไทยคม
5 ต่อมาบริษัทฯ ได้รับหนังสือแจ้งจากกลุ่มผู้ให้เงินกู้ยืมผ่อนปรนให้บริษัทฯ
สามารถเลื่อนการชำระเงินต้นตั้งแต่งวดวันที่ 15 พฤศจิกายน พ.ศ.2549 จนถึงวันที่ 15 มีนาคม
พ.ศ.2550 โดยให้เงินต้นจำนวนรวม 32.4 ล้านดอลลาร์สหรัฐฯ (1,173 ล้านบาท)
ถึงกำหนดชำระในวันที่ 13 เมษายน พ.ศ.2550

บริษัทฯ ยังคงชำระดอกเบี้ยทั้งจำนวนตามที่ระบุในสัญญาเงินกู้ยืมเดิม
และต้องปฏิบัติตามเงื่อนไขบางประการตามที่ระบุในหนังสือแจ้งของกลุ่มผู้ให้กู้ยืม ในระหว่างนี้บริษัทฯ
อยู่ในระหว่างดำเนินการเจรจากับกลุ่มเจ้าหนี้เงินกู้ยืมเกี่ยวกับการปรับเปลี่ยนเงื่อนไขการชำระคืนหนี้
ซึ่งผลการเจรจายังไม่สามารถสรุปได้ ทั้งนี้บริษัทฯ
คาดว่าจะได้รับการอนุมัติการปรับเปลี่ยนเงื่อนไขการชำระคืนหนี้ใหม่จากกลุ่มผู้ให้เงินกู้ยืม

ณ วันที่ 31 ธันวาคม พ.ศ.2549 บริษัทฯ
ยังคงจัดประเภทเงินกู้ยืมระยะยาวก่อนสุทธิจากค่าใช้จ่ายทางการเงินเป็นหนี้สินหมุนเวียนจำนวน
3,161 ล้านบาท และหนี้สินไม่หมุนเวียนจำนวน 11,414 ล้านบาท
ในงบการเงินตามเงื่อนไขเดิมของสัญญาเงินกู้ยืมของทั้งสองโครงการ

การค้ำประกัน หนี้สินที่อาจจะเกิดขึ้นในภายหน้า และภาระผูกพัน

บริษัทฯ มีการค้ำประกัน หนี้สินที่อาจจะเกิดขึ้นในภายหน้า และภาระผูกพัน
ตามรายละเอียดในหมายเหตุประกอบงบการเงิน 26 และ 27 ของงบการเงินปี 2549

ส่วนของผู้ถือหุ้น

จากการที่บริษัทฯ เริ่มปฏิบัติตามนโยบายการบัญชีเกี่ยวกับภาษีเงินได้รอตัดบัญชีทำให้มีการปรับปรุงรายการในงบดุล ณ สิ้นปี 2548 ส่งผลให้มีส่วนของผู้ถือหุ้น ณ สิ้นปี 2548 เพิ่มขึ้นจาก 13,584 ล้านบาท เป็น 13,805 ล้านบาท โดย ณ สิ้นปี 2549 บริษัทฯ มีส่วนของผู้ถือหุ้นทั้งสิ้น 13,578 ล้านบาท ลดลง 227 ล้านบาท จาก ณ สิ้นปี 2548 สาเหตุหลักเนื่องมาจากบริษัทฯ มีผลขาดทุนสุทธิในปี 2549 จำนวน 46 ล้านบาท และขาดทุนจากการแปลงค่าเงินตราต่างประเทศ (Translation Adjustment) เพิ่มขึ้น 182 ล้านบาท

3. ปัจจัยหลักและอิทธิพลหลักที่อาจมีผลต่อการดำเนินงานหรือฐานะการเงินในอนาคต

การขยายตัวของผู้ใช้อินเทอร์เน็ตบรอดแบนด์ในภูมิภาคเอเชีย-แปซิฟิก

อัตราการเติบโตของการใช้งานอินเทอร์เน็ตความเร็วสูงในภูมิภาคเอเชีย-แปซิฟิกเพิ่มขึ้นมาก
โดยในช่วงสองปีที่ผ่านมาประเทศจีนและอินเดีย
มีอัตราการเติบโตของผู้ใช้งานอินเทอร์เน็ตความเร็วสูงอย่างมาก
โดยจีนเป็นผู้นำในภูมิภาคนี้ในเรื่องของจำนวนการเชื่อมต่ออินเทอร์เน็ตความเร็วสูงทั้งหมด
อย่างไรก็ตาม
อัตราผู้ใช้งานอินเทอร์เน็ตความเร็วสูงต่อจำนวนประชากรทั้งหมดในประเทศจีนมีเพียงร้อยละ 8.6
ซึ่งน้อยกว่าประเทศใกล้เคียงอย่างประเทศเกาหลีใต้และฮ่องกง
โดยเฉพาะเกาหลีใต้ที่มีอัตราดังกล่าวสูงถึงร้อยละ 92.7 (Source: www.point-topic.com)
ดังนั้น
จากจำนวนประชากรจำนวนมากในประเทศจีนและอินเดียที่ยังเข้าไม่ถึงการใช้อินเทอร์เน็ตความเร็วสูง
ทั้งสองประเทศจึงเป็นตลาดที่ใหญ่และสำคัญสำหรับโครงการไอพีสตาร์

ภาวะการแข่งขันจากผู้ให้บริการสื่อสารดาวเทียม

ภาวะอุตสาหกรรมดาวเทียมสื่อสารยังคงมีการเจริญเติบโตขึ้นอย่างต่อเนื่องถึงแม้จะมีสภาวะการแข่งขันค่อนข้างสูง
โดยบริษัทฯ มีแนวนโยบายในการสร้างมูลค่าเพิ่มให้กับลูกค้าโดยการพัฒนาผลิตภัณฑ์
(Application) และบริการเสริมต่างๆ
นำมาประยุกต์ใช้กับงานทางด้านดาวเทียมและให้บริการแบบเบ็ดเสร็จ (One–Stop service)
เช่น การให้บริการส่งสัญญาณโทรทัศน์ (Uplink service)
ร่วมกับการให้เช่าช่องสัญญาณดาวเทียม เป็นต้น

12.3 ค่าตอบแทนของผู้สอบบัญชี

ในปี 2549 บริษัทฯ และบริษัทย่อยจ่ายค่าตอบแทนการสอบบัญชีให้แก่

1.  ผู้สอบบัญชีของบริษัทฯ จำนวน 3.10 ล้านบาท และ สำนักงานสอบบัญชีที่ผู้สอบบัญชีสังกัด
    และกิจการที่เกี่ยวข้องกับสำนักงานสอบบัญชีที่ผู้สอบบัญชีสังกัด จำนวน 3.68 ล้านบาท

2.  จ่ายค่าตอบแทนของงานบริการอื่น ได้แก่ ค่าปรึกษาทางกฎหมายและภาษีอากร
    ให้สำนักงานสอบบัญชีที่ผู้สอบบัญชีสังกัดและกิจการที่เกี่ยวข้องกับสำนักงานสอบบัญชีที่ผู้สอบบัญชีสังกัด
    จำนวน 1.14 ล้านบาท
    โดยไม่มีค่าตอบแทนของงานบริการอื่นที่จะต้องจ่ายในอนาคตอันเกิดจากการตกลงที่ยังให้บริการไม่แล้วเสร็จ